Nur ä viertel Stund Verspötig! 7.45 Uhr, Hersberg ab, alles drbi, hoffentlich. Im letschte Momänt no d`Satteldecki (numä grad d`Satteldecki, nid so wichtig… ;o)) gsuecht, und uf dr Kutsche (?) gfundä! Gepäck: d`"Wurscht" hinde am Sattel mit Schloofsack, paar Ersatzchleider, Zah nbürsteli und Hundefuetter, käni 3kg, drzue ä Fotitäsche mit no Chliichram, am  Sattel es Brämeölfläschli, ä Wasserfläsche (bitte nid verwächsle!) und ä Leine   füre Hund. Vorne am Sattel ä Packtäsche mit 3kg Chraftfuetter für ä Monsieur, Putzzüg und Rägeschutz. S`Buuchtäschli mit allne chliine wichtige Sache (Notfallsache, Uuswiis, Gäld, Mässer) hani bi mir. Eusi Tour startet ganz   unspektakulär, ohni winkendi Familie, ganz eläi. Über altbekannti Wäg gohts über d`Hööchene  richtig Farnsburg und aabe uf Maisprach. Mir chöme guet vorwärts und galoppiere au mol no es Stückli. Trabe liggt wägem Gepäck nid drinn. S`Wätter zeigt sich vo sinere Schoggisite und momentan isch d`Temperatur au no agnähm. Bärguf, bärgab gohts untererä Hüenerbrugg (damit s`Fädervieh uf d`Weid cha, ohni überfahre z`wärde) dure uf Zuzgä und wieder uufe ufe Loobärg, wo mir ä fantastische Blick uf das hei, wo no vor eus liggt. S`Rhytal in sim ganze riesige Usmass! Und ich gseh jo vo do nur ä chliine Teil  drvo! Das isch dr Momänt, wo n`ich mi frog, öb mir eus das würkli wei atue… ;o) Föteli gmacht (em Isard sini Ohre si druf, er drängt sich immer ins Bild!) gohts aabe uf Obermumpf und ufe Eikerbärg, wo mir in dr Mittagshitz (es isch mittlerwiile würkli warm, und mir si`s alli drei nid gwöhnt!) Pause möche. Pause bedütet: Dr Isard frisst, d`Babs passt uf dass er nid drvo latscht oder us Versehe Getreide statt Gras frisst und dr Benä liggt im Schatte und wartet uf eus. Nach  öbbe einere Stund, em nä Gsprööch mitere Kelpie-Bsitzerin ("i ha scho mäng Hund gha, aber no nie sonä guetä wie dä!"), em nä Sunnebrand und ere allgemeine Pinkelpause stiige mr aabe nach Stei, wo mr denn ändlich ans Wasser chömä! Dr Benä findets natürlich toll, dr Isard isch weniger begeischteret… Total schön, so am Rhy noche, wenig Lüt und Hünd, Hammerwätter, super! Und unterwägs wärde mr tatsächlich vonere Touristin gfilmt! Schreeg! Nach es paar Kilometer chöme mr denn doch uf es ganz schmals Wägli, wo n`ich weder cha abstiige no umcherä… 10cm näbem Wäg platscht s`Wasser ans befestigte Ufer, was dr Isard sehr gföhrlich findet! Aber dr Farn uf dr rächte Siite isch no viel gföhrlicher, do riskiert mä doch lieber in Rhy z`gheie als vom nä sonä Farn gfrässe z`wärdä, oder?!  Mir hei`s aber gschafft, d`Lüt wo mr g`chrützt hei si bereitwillig uf d`Siite. Und denn isch jo wieder ä ganz ä schöns Stück Wäg cho. Bis… Zum Riitverbot simmer an däm Tag doch au no cho, ufem Umwäg hei mr ä Grillstell mit Tisch und so gseh zum raschte. I ha s`Rössli zerscht loh frässe, spöter an ä Baum bunde, bi ufs Bänkli gläge und iigschloofe… fascht… wenn Monsieur nid immer genau denn g`wieheret hätti! Nachem dritte Mol hani s`Schloofä ufgeh, und wo denn no zwoi Velofahrer näbedra ghockt si, ischs mit dr Rueh sowieso verbii gsi. Mir  si wiiterhin so guet vorwärts cho, dass mr scho früeh in Kaisten gsi si, wo n`ich denn no ä super Beiz gfunde ha und mir es sehr guets Sandwich übercho hei. Ufem Wäg ufe Heubärg hämmer das denn teilt (dr Isard und ich s`Brot, dr Ben dr Schinggä). Allerdings, bim Wägwiiser richtig Rütihof hani denn glich dänkt mir chönnte, will mr so früe dra si, no öbbis go ässe… Je wiiter mr uufe cho si, desto schöner isch d`Ussicht wordä, d`Hügel. dr Rhy, d`Oobesunnä… Hammer. Dr Isard het denn sogar gwartet, so dass ich ha  chönne Föteli mache! S`het sich denn usegstellt, dass s`Restaurant und mini Übernachtig ufem gliiche Hof si, was natürlich super passt het. Dr Isard het ufe Weid dörfe, het Wasser, Salz und Silage (!) übercho, und ich ha no lang mitem Buur gschwätzt, ä ältere Maa, Vollbluetrösseler, wo Isländer züchtet. Ui, wenn d`Sonja das wüsst…!  Nacheme guete Znacht in ä biz komischer Atmosphäre si dr Benä und ich denn in euses "Zimmer" go schloofä. Priis-Leischtig scho fascht z`billig für die liebevolli Versorgig  vom Ross!